PATVIRTINTA

UAB „Vilkaviškio vandenys“ direktoriaus

2024 m. birželio 7 d. įsakymu Nr. V-19

# UAB „VILKAVIŠKIO VANDENYS“

# VAIZDO DUOMENŲ TVARKYMO TAISYKLĖS

## BENDROSIOS NUOSTATOS

* 1. UAB „Vilkaviškio vandenys“ (toliau – Bendrovė) vaizdo duomenų tvarkymo taisyklės (toliau – Taisyklės) reglamentuoja Bendrovės vykdomą vaizdo stebėjimą, nustato vaizdo stebėjimo tikslus ir priemones, vaizdo įrašų rinkimo, naudojimo ir saugojimo principus, vaizdo įrašų saugojimo terminus, kokiose vietose vaizdas stebimas, kas ir kokiais tikslais gali susipažinti su vaizdo stebėjimo duomenimis, numatant, kokie asmenys turi įgaliojimus tvarkyti vaizdo įrašų duomenis, kaip šie įrašai sunaikinami, taip užtikrinant Lietuvos Respublikos ir Europos Sąjungos teisės aktų reikalavimus.
  2. Vykdant vaizdo stebėjimą, vadovaujamasi Europos Parlamento ir Tarybos Reglamento (ES) 2016/679 nuostatomis ir kitais teisės aktais, reglamentuojančiais asmens duomenų apsaugą.
  3. Duomenų valdytojas – UAB „Vilkaviškio vandenys“ (*185304657, adresas Lobiškių g. 27, LT-70111, Vilkaviškis*).

## SĄVOKOS

* 1. **Duomenų subjektas** - asmuo, kuriam priklauso Taisyklėse nurodytais tikslais tvarkomi asmens duomenys.
  2. **Duomenų subjekto sutikimas** – bet koks laisva valia duotas, konkretus ir nedviprasmiškas tinkamai informuoto duomenų subjekto valios išreiškimas pareiškimu arba vienareikšmiais veiksmais, kuriais jis sutinka, kad būtų tvarkomi su juo susiję asmens duomenys.
  3. **Duomenų tvarkymas** – bet kokia automatizuotomis arba neautomatizuotomis priemonėmis su asmens duomenimis ar asmens duomenų rinkiniais atliekama operacija ar operacijų seka, kaip antai rinkimas, įrašymas, rūšiavimas, sisteminimas, saugojimas, adaptavimas ar keitimas, išgava, susipažinimas, naudojimas, atskleidimas persiunčiant, platinant ar kitu būdu sudarant galimybę jais naudotis, taip pat sugretinimas ar sujungimas su kitais duomenimis, apribojimas, ištrynimas arba sunaikinimas.
  4. **Duomenų tvarkytojas** – fizinis arba juridinis asmuo, valdžios institucija, agentūra ar kita įstaiga, kuri duomenų valdytojo vardu tvarko asmens duomenis.
  5. **Duomenų valdytojas** – fizinis arba juridinis asmuo, valdžios institucija, agentūra ar kita įstaiga, kuris vienas ar drauge su kitais nustato duomenų tvarkymo tikslus ir priemones. Duomenų valdytojas yra Bendrovė.
  6. **Reglamentas** – 2016 m. balandžio 27 d. Europos Parlamento ir Tarybos Reglamentas (ES) 2016/679;
  7. **Vaizdo stebėjimas** – vaizdo duomenų, susijusiu su fiziniu asmeniu, tvarkymas, naudojant automatizuotas vaizdo stebėjimo priemones, nepaisant to, ar šie duomenys yra išsaugomi laikmenoje.
  8. **Vaizdo įrašai** – vaizdo stebėjimo įrenginiais užfiksuoti ir vaizdo duomenų įrašymo įrenginiuose išsaugoti vaizdo duomenys.

## VAIZDO STEBĖJIMO APIMTYS IR TIKSLAI

* 1. Vaizdo stebėjimo apimtys, vaizdo kamerų sumontavimo vietos, stebėjimo tikslai ir teisiniai pagrindai nurodyti šių Taisyklių Priede Nr. 1
  2. Vaizdo stebėjimo metu renkama ne daugiau vaizdo duomenų, negu tai yra būtina atsižvelgiant į Šių Taisyklių Priede Nr. 1 nurodytus tikslus.
  3. Vaizdo kameros montuojamos taip, kad vaizdo stebėjimas būtų vykdomas ne didesnėje patalpų ar teritorijos dalyje, negu tai yra būtina atitinkamam tikslui pasiekti. Į vaizdo kamerų stebėjimo lauką negali patekti gyvenamosios patalpos ir/ar jai priklausanti privati teritorija arba įėjimas į ją, taip pat patalpos ar teritorija, kurioje duomenų subjektas tikisi absoliučios duomenų apsaugos, pavyzdžiui, persirengimo, poilsio, vonios, tualeto kambariai.
  4. Tais atvejais, jei vaizdo duomenys šiose taisyklėse nustatytais tikslais būtų tvarkomi kartu su garso įrašais (vaizdo duomenys renkami kartu įrašant ir garsą), garso įrašams tvarkyti taikomos šių Taisyklių nuostatos, analogiškos vaizdo įrašų tvarkymui, išskyrus atvejus, kai šiose taisyklėse nustatyta kitaip. Norėdama daryti garso įrašus, Bendrovė imasi priemonių, jog garso įrašymas būtų vykdomas tik griežtai laikantis Reglamente numatytų duomenų kiekio mažinimo principų, tik esant išskirtinėms aplinkybėms ir, kiek tai leidžia pasiekti atitinkamus garso įrašymo tikslaus, nevykdant nuolatinio garso įrašymo.
  5. Vaizdo stebėjimo tikslingumą, apimtis, garso įrašų darymo stebint vaizdą tikslingumą, vaizdo kamerų sumontavimą ar išmontavimą, apžvalgos laukus, darbo režimus bei specifikacijas nustato Bendrovės vadovas ar jo įgaliotas darbuotojas, atsakingas už vaizdo duomenų tvarkymą.
  6. Teisės aktų numatytais atvejais ir tvarka šiose Taisyklėse aptartoms duomenų tvarkymo operacijoms atliekamas poveikio duomenų apsaugai vertinimas.

## VAIZDO DUOMENŲ TVARKYMO PRINCIPAI

* 1. Be Bendrovės vadovo ar jo įgalioto darbuotojo, atsakingo už vaizdo duomenų tvarkymą, rašytinio nurodymo draudžiama:
     1. Pradėti ar sustabdyti vaizdo stebėjimo operacijas;
     2. Keisti bendrovėje veikiančių vaizdo stebėjimo kamerų darbo parametrus, darbo režimą ar vaizdo kamerų stebėjimo lauką;
     3. Peržiūrėti bendrovės tvarkomus vaizdo duomenis, leisti susipažinti su jais tretiesiems asmenims, atlikti juose pakeitimus, daryti kopijas ar vaizdo duomenis trinti.
  2. Bendrovės darbuotojai, pastebėję vaizdo stebėjimo sistemos darbo sutrikimus ar duomenų saugumo pažeidimus, privalo nedelsdami informuoti Bendrovės darbuotoją, atsakingą už vaizdo duomenų tvarkymą.
  3. Bendrovės vadovas nustato, kurie iš Bendrovės darbuotojų jų darbo funkcijoms atlikti turi teisę gauti prieigą prie Bendrovės tvarkomų vaizdo duomenų. Prieigos teisės prie vaizdo duomenų išnyksta pasibaigus bendrovės ir darbuotojo darbo santykiams. Prieigos teisės prie vaizdo duomenų taip pat naikinamos Bendrovės vadovo įsakymu, pasikeitus darbo funkcijoms į tas, kurioms vykdyti prieiga prie vaizdo duomenų nereikalinga, darbuotojui atlikus darbo pareigų pažeidimą, susijusį su vaizdo duomenų tvarkymu ar kitais atvejais, kai tai būtina Reglamente nustatytiems asmens duomenų tvarkymo principams užtikrinti.
  4. Darbuotojai, kuriems suteikta prieiga prie Bendrovės tvarkomų vaizdo duomenų, šią informaciją naudoja išimtinai tik darbo funkcijų vykdymui ir (ar) pareigų, nustatytų šiose Taisyklėse, įgyvendinimui.
  5. Bendrovės darbuotojas, atsakingas už vaizdo duomenų tvarkymą:
     1. organizuoja ir vykdo vaizdo stebėjimo įrangos Bendrovėje poreikį, diegimą ir (ar) priežiūrą;
     2. koordinuoja vaizdo duomenų tvarkymo veiksmus;
     3. priteikus koordinuoja bendradarbiavimą su Bendrovės pasirinktais asmens duomenų tvarkytojais, kuriems patikėta tvarkyti vaizdo įrašų duomenis, vaizdo duomenų įrangos priežiūros paslaugų teikėjais;
     4. užtikrina, jog vaizdo duomenys nebūtų saugomi ilgiau, nei šiose Taisyklėse įtvirtinti jų saugojimo trukmės terminai ir nustato, kokiais būdais ir priemonėmis bus užtikrinamas vaizdo duomenų sunaikinimas suėjus nustatytiems saugojimo terminams;
     5. esant šiose Taisyklėse ir (ar) teisės aktuose nustatytiems pagrindams, koordinuoja vaizdo duomenų ar jų išrašų teikimą tretiesiems asmenims;
     6. inicijuoja ir įgyvendina būtinas organizacines ir technines duomenų saugumo priemones;
     7. stebi ir prižiūri vaizdo duomenų įrangos veikimą, koordinuoja sutrikimų šalinimą;
     8. yra atsakingas už Taisyklėse nustatytą vaizdo duomenų subjektų informavimą apie vaizdo duomenų tvarkymą;
     9. yra atsakingas už naujai priimtų darbuotojų supažindinimą su Taisyklėmis.

## VAIZDO DUOMENŲ SAUGOJIMAS IR TEIKIMAS

* 1. Vaizdo įrašai saugojami šių Taisyklių Priede Nr. 1 nustatytus terminus, o po to šių Taisyklių nustatyta tvarka sunaikinami, išskyrus atvejus, kai yra pagrindo manyti, kad vaizdo įrašuose užfiksuotas nusižengimas, darbo drausmės pažeidimas, daroma nusikalstama veika ar kiti neteisėti veiksmai (iki atitinkamo tyrimo ir (ar) bylos nagrinėjimo pabaigos).
  2. Jeigu vaizdo įrašų duomenys naudojami kaip įrodymai civilinėje, administracinėje ar baudžiamojoje byloje ar kitais įstatymų nustatytais atvejais, vaizdo duomenys gali būti saugojami tiek, kiek reikalinga šiems duomenų tvarkymo tikslams, ir sunaikinami nedelsiant, kai tampa nebereikalingi.
  3. Vaizdo duomenys gali būti teikiami ikiteisminio tyrimo įstaigai, prokurorui ar teismui dėl jų žinioje esančių administracinių, civilinių ar baudžiamųjų bylų, kaip įrodymai ar kitais įstatymų numatytais atvejais.
  4. Jeigu vaizdo įrašas turi būti išsaugotas ilgesnį nei šiose Taisyklėse nurodytą laikotarpį, išsaugojimu suinteresuotas asmuo (pavyzdžiui, asmuo, atliekantis ikiteisminį tyrimą) pateikia Bendrovei raštišką prašymą, kuriame turi būti nurodyta, kokį vaizdo įrašą (nurodant datą ir laiką), kokiam laikotarpiui ir dėl kokių priežasčių prašoma išsaugoti. Sprendimą išsaugoti ar neišsaugoti vaizdo įrašą ilgesniam laikotarpiui priima Bendrovės darbuotojas, atsakingas už vaizdo duomenų tvarkymą.
  5. Vaizdo įrašas yra sunaikinamas, kai tik išnyksta priežastys, dėl kurių jo sunaikinimas buvo atidėtas. Jeigu vaizdo duomenų įrašas reikalingas tyrimui, ši informacija gali būti ištrinta tik subjekto, kuris, turėdamas tam teisę paprašė ją saugoti, nurodymu ar pasibaigus nustatytam terminui.

## DUOMENŲ SAUGUMO UŽTIKRINIMO PRIEMONĖS. DUOMENŲ TVARKYTOJAS

* 1. Siekiant užtikrinti vaizdo duomenų saugumą, įgyvendinamos visos būtinos organizacinės ir techninės asmens duomenų saugumo priemonės, kurios nurodomos atskiruose vidiniuose Bendrovės dokumentuose.
  2. Esant poreikiui, vaizdo duomenų tvarkymo operacijoms vykdyti Bendrovė gali pasitelkti Duomenų tvarkytojus. Bendrovė pasirenka tik tokus duomenų tvarkytojus, kurie garantuotų reikiamas technines ir organizacines asmens duomenų saugumo priemones ir užtikrintų, kad tokių priemonių būtų laikomasi. Su pasirinktu duomenų tvarkytoju sudaroma rašytinė sutartis dėl asmens duomenų tvarkymo, atitinkanti Reglamento reikalavimus.

## DUOMENŲ SUBJEKTŲ INFORMAVIMAS

* 1. Bendrovė užtikrina, kad duomenų subjektai būrų informuojami informaciniais ženklais pagal šių Taisyklių Priede Nr. 2 nurodytą formą apie Bendrovės vykdomą vaizdo stebėjimą prieš patenkant į vaizdo stebėjimo teritoriją, t.y. prie įėjimo į teritorijas ar pastatus, kuriuose yra įrengta vaizdo stebėjimo sistema.
  2. Ženkle privalo būti bent toks turinys:
     1. Informacija apie tai, jog atitinkamoje patalpoje ar teritorijoje vykdomas vaizdo stebėjimas;
     2. Informacija apie duomenų valdytoją – Bendrovę;
     3. Kontaktiniai duomenys, kuriais duomenų subjektai galėtų kreiptis dėl papildomos informacijos.
  3. Tokiu atveju, jei vaizdo stebėjimas vykdomas ir įrašant garsą, duomenų subjektai informaciniuose ženkluose atskirai informuojami ir apie garso įrašų darymą.
  4. Duomenų valdytojo darbuotojai apie vaizdo stebėjimą darbo vietoje, duomenų valdytojo patalpose ar teritorijoje, kurioje dirba, taip pat informuojami pasirašytinai pateikiant šių Taisyklių Priede Nr. 3 nurodytą informaciją prieš pradedant vykdyti vaizdo stebėjimą arba pirmąją darbuotojo darbo dieną, arba pirmąją darbo dieną po darbuotojo atostogų, nedarbingumo laikotarpio ar pan., jei vaizdo stebėjimas buvo pradėtas vykdyti šiuo laikotarpiu.

## DUOMENŲ SUBJEKTO TEISĖS

* 1. Bendrovė užtikrina duomenų subjektų teises pagal Reglamentą ir kitus teisės aktus.
  2. Duomenų subjekto teisės įgyvendinamos vadovaujantis Bendrovės vadovo patvirtintomis Duomenų subjekto teisių įgyvendinimo taisyklėmis

## BAIGIAMOSIOS NUOSTATOS

* 1. Bendrovės darbuotojai už neteisėtus, šioms Taisyklėms prieštaraujančius, veiksmus atsako šių Taisyklių ir Lietuvos Respublikos teisės aktų numatyta tvarka.
  2. Šios Taisyklės peržiūrimos ir, esant poreikiui, atnaujinamos ne rečiau kaip vieną kartą per kalendorinius metus.
  3. Darbuotojai ir kiti atsakingi asmenys su Taisyklėmis bei jų pakeitimais supažindinami pasirašytinai ar kitu būdu, neabejotinai įrodančiu informavimo faktą. Priėmus naują darbuotoją, jis su Taisyklėmis privalo būti supažindintas pirmąją jo darbo dieną.

UAB „Vilkaviškio vandenys“

Vaizdo duomenų tvarkymo taisyklių

Priedas Nr. 1

UAB „VILKAVIŠKIO VANDENYS“ TERITORIJŲ IR PATALPŲ, KURIOSE VYKDOMAS VAIZDO STEBĖJIMAS, SĄRAŠAS

|  |  |  |  |  |  |  |  |
| --- | --- | --- | --- | --- | --- | --- | --- |
| **Eil.**  **Nr.** | **Vaizdo stebėjimo vietos adresas** | **Vaizdo**  **kamerų**  **skaičius** | **Stebimos teritorijos/patalpos** | **Garso įrašymas (taip/ne)** | **Stebėjimo tikslai** | **Pagrindas pagal Reglamentą** | **Vaizdo duomenų saugojimo terminai** |
| 1 | Dvaro g. 8, Paežerių k., Šeimenos sen., LT-70372 Vilkaviškio r. sav. | 1 | Administracinės patalpos | ne | * Asmenų ir turto saugumo užtikrinimas | BDAR 6 str. 1 d. (f) p. | Ne ilgiau kaip 14 dienų |
| 2 | Lobiškių g. 27,  LT-70111 Vilkaviškis | 3 | Vilkaviškio nuotekų valyklos teritorija | ne | * Asmenų ir turto saugumo užtikrinimas * Gamybinių procesų saugumo ir efektyvumo užtikrinimas | BDAR 6 str. 1 d. (f) p. | Ne ilgiau kaip 14 dienų |
| 3 | Draugystės g. 23, Kybartai,  LT-70142 Vilkaviškio r. sav. | 3 | Kybartų nuotekų valyklos teritorija | ne | * Asmenų ir turto saugumo užtikrinimas * Gamybinių procesų saugumo ir efektyvumo užtikrinimas | BDAR 6 str. 1 d. (f) p. | Ne ilgiau kaip 14 dienų |
| 4 | Vištyčio g. 53, Daugėlaičių k., Kybartų sen., LT-70428 Vilkaviškio r. sav. | 3 | Kybartų vandenvietės teritorija | ne | * Asmenų ir turto saugumo užtikrinimas * Gamybinių procesų saugumo ir efektyvumo užtikrinimas | BDAR 6 str. 1 d. (f) p. | Ne ilgiau kaip 14 dienų |

UAB „Vilkaviškio vandenys“

Vaizdo duomenų tvarkymo taisyklių

Priedas Nr. 2

INFORMACINĖS LENTELĖS (LIPDUKO) PAVYZDINĖ FORMA

|  |
| --- |
| **SIEKIANT UŽTIKRINTI ASMENŲ IR TURTO SAUGUMĄ, GAMYBINIŲ PROCESŲ SAUGUMĄ IR EFEKTYVUMĄ**  **VYKDOMAS VAIZDO STEBĖJIMAS**  **Uždaroji akcinė bendrovė „Vilkaviškio vandenys“**  Lobiškių g. 27, LT-70111, Vilkaviškis, telefonas +370 342 60100  Išsamesnė informacija, įskaitant informaciją apie Jūsų teises:  www.vilkvand.lt, telefonu arba el. paštu [info@vilkvand.lt](mailto:info@vilkvand.lt) |

Informacinėje lentelėje (lipduke) taip pat gali būti pavaizduotas vaizdo kameros logotipas.

UAB „Vilkaviškio vandenys“

Vaizdo duomenų tvarkymo taisyklių

Priedas Nr. 3

**INFORMACIJA APIE VAIZDO STEBĖJIMĄ**

Informuojame Jus, kad UAB „Vilkaviškio vandenys“ (juridinio asmens kodas 185304657, adresas Lobiškių g. 27, LT-70111, Vilkaviškis), yra vykdomas vaizdo stebėjimas ir renkami vaizdo duomenys (garsas nėra įrašomas).

**Vaizdo stebėjimas yra vykdomas šiose Bendrovės patalpose bei teritorijose**:

* Administracinėse patalpose, Dvaro g. 8, Paežerių k., Šeimenos sen. LT-70372 Vilkaviškio r. sav.
* Vilkaviškio nuotekų valyklos teritorijoje, Lobiškių g. 27, LT-70111 Vilkaviškis
* Kybartų nuotekų valyklos teritorija, Draugystės g. 23, Kybartai, LT-70142 Vilkaviškio r. sav.

**Vaizdo stebėjimo tikslas** – Bendrovės darbuotojų, klientų ir kitų asmenų bei teritorijos ir patalpų saugumo užtikrinimas, gamybinių procesų saugumo ir efektyvumo užtikrinimas.

**Vaizdo stebėjimo teisinis pagrindas** – teisėtas interesas užtikrinti turto, darbuotojų, klientų ir kitų asmenų saugumą

**Vaizdo duomenys saugomi** neilgiau kaip14 dienų, administracinių patalpų stebėjimo atveju – nesaugomi. Jei vaizdo duomenys yra naudojami arba gali būti naudojami kaip informacija, įrodymai ikiteisminiame ar kitame tyrime, civilinėje, administracinėje ar baudžiamojoje byloje, kituose teisiniuose procesuose siekiant apginti Bendrovės ir/ar trečiųjų asmenų pagrįstas teises ir laisves ar kitais įstatymų nustatytais atvejais, vaizdo duomenys gali būti saugomi tiek, kiek reikalinga šiems duomenų tvarkymo tikslams pasiekti.

**Darbuotojas turi teisę** susipažinti su Darbdavio tvarkomais jo asmens duomenimis, teisę prašyti ištaisyti netikslius duomenis, ištrinti neteisėtai tvarkomus duomenis arba apriboti jų tvarkymą, teisę nesutikti su duomenų tvarkymu, kai duomenų tvarkymas vykdomas siekiant teisėtų Bendrovės interesų, teisę į duomenų perkeliamumą, taip pat teisę pateikti skundą Valstybinei duomenų apsaugos inspekcijai. Šių darbuotojo teisių įgyvendinimo tvarka yra detalizuojama Bendrovės duomenų subjekto teisių įgyvendinimo taisyklėse.

**Vaizdo duomenys gali būti teikiami**: (a) ikiteisminį tyrimą arba kitą tyrimą atliekančiai įstaigai, institucijai, prokurorui ar teismui dėl jų žinioje esančių administracinių, civilinių, baudžiamųjų bylų ar kituose teisiniuose procesuose kaip įrodymai ar informacija, (b) atitinkamas paslaugas (pvz., apsaugos, kompiuterinių programų, audito ir kita) Bendrovei teikiantiems asmenims; taip pat ar kitais teisės aktų nustatytais atvejais.

**Su pranešimu susipažinau**:

|  |
| --- |
|  |

(pareigos, vardas, pavardė, data, parašas)